སྨུག་པོ་རྒྱུ་ཡི་དབྱེ་བ་དང་རྐྱེན་གྱིས་དབྱེ་བ།གནས་ཀྱི་དབྱེ་བ་ལ་སོགས་པ་རེ་ཞིག་བསྡུས་ནས་བཤད་ཟིན་ནས་ད་ནི་སྐབས་བབས་ཀྱི་རིགས་ཀྱི་དབྱེ་བ་བཤད་པར་སྟེ་རྒྱུད་ལས་རིགས་དབྱེ་ན་བྱེར་རྒྱས་འགྱིང་འདྲིལ་བཞི།།ཞེས་གསུངས་བ་ལྟར་བད་ཀན་སྨུག་པོ་ནད་ཀྱི་རིགས་ཀྱི་དབྱེ་ལ་སྨུག་པོ་བྱེར་པའི་ནད་དང་སྨུག་པོ་རྒྱས་པའི་ནད།སྨུག་པོ་འགྱིངས་པའི་ནད།སྨུག་པོ་འདྲིལ་བའི་ནད་བཅས་མི་འདྲ་བ་ཁག་བཞི་རུ་བཤད་ཡོད་པ་ལས་དང་བོ་བྱེར་བ་ལའང་ཕྱི་ཤ་པགས་ལ་བྱེར་བ་དང་ནང་དོན་སྣོད་དང་རྩ་ཚིགས་ལ་བྱེར་བ་གཉིས་སུ་བཤད་པ་དང་གཉིས་པ་རྒྱས་པ་ལའང་བརྡོལ་མ་བརྡོལ་གཉིས་སུ་བཤད་ཡོད།གསུམ་པ་སྨུག་པོ་འགྱིངས་པའི་ནད་དེ་ལ་འང་གབ་མ་གབ་གཉིས་སུ་བཤད་ཡོད།བཞི་བ་སྨུག་པོ་འདྲིལ་བ་ལ་གསར་བ་དང་རྙིང་བ་གཉིས་སུ་བཤད་པ་ཡོད་པ་སྟེ་དང་བོ་སྨུག་པོ་རྐྱང་བའི་ནད་བྱུང་བ་དང་དེ་ཉིད་དུས་མ་བཅོས་བར་རྙིང་ནས་ཤ་པགས་དང་དོན་སྣོད་ལ་བྱེར་ནས་སྨུག་པོ་བྱེར་བའི་ནད་བྱུང་བ་དང་སྨུག་པོ་བྱེར་བའི་ནད་དེ་རྙིང་ནས་སྨུག་པོའི་ནད་སྟོབས་གནས་གཞན་དུ་རྒྱས་པ་ལ་བརྟེན་ནས་སྨུག་པོ་རྒྱས་པའི་ནད་བྱུང་བ་དང་དེ་ཡང་དུས་ལྟར་མ་བཅོས་རྙིང་ནས་སྨུག་པོ་འགྱིང་བའི་ནད་བྱུང་བ་དང་དེ་ཡང་དུས་ལྟར་མ་བཅོས་པར་རྙིང་ནས་སྨུག་པོ་འདྲིལ་བའི་ནད་བྱུང་བ་དང་དེ་དག་གཅིག་རྙིང་ནས་གཅིག་ལ་འགྱུར་སྟེ་བྱེར་བ་ནས་རྒྱས་པ་དང་རྒྱས་པ་ནས་འགྱིངས་བ།འགྱིངས་བ་ནས་འདྲིལ་བ་ལ་འགྱུར་ཡིན་ལ།འདྲིལ་བ་ཡང་དུས་ལྟར་མ་བཅོས་ན་རྙིང་ན་སྨུག་པོ་ཟག་པའི་ནད་འགྱུར་བ་ཡིན་ལ་འདི་དུས་སུ་སྨུག་པ་ཟག་པའི་ནད་ཅེས་སྨན་དཔྱད་གང་གིས་ཀྱང་བཅོས་མི་ཐུབ་པར་འཆི་བར་འགྱུར་བ་ཡིན་པ་སྟེ་རྒྱུད་ལས་སྨུག་པོ་ཟག་པའི་ཚ་ཆུ་མི་འཚོ་སྤང་།།ཞེས་གསུངས་ཡོད་ཀྱང་ཕྱི་འབྱུང་མཁས་པ་འགའ་རེས་བཅོས་མྱོང་ཚུལ་ཆུ་འདྲེན་ཟླ་ཤེལ་གྱི་ཕན་ཡོན་ལས་གསལ་ཤེས་ཐུབ་བོ།།མདོར་ན་སྨུག་པོ་རང་གནས་བཞི་མ་གཏོགས་གཞན་གནས་བཅུ་གསུམ་པོ་ཡང་སྨུག་པོ་རིགས་ཀྱི་ཁོངས་སུ་གཏོགས་ཞིང་དེ་དག་སྨུག་པོ་ནད་རྐྱང་བ་མ་ཡིན་པར་སྨུག་པོ་ནད་དེ་གཞན་གྱི་ནད་དང་བསྡོངས་པ་འམ་ཡང་ན་གཞན་དང་འདྲེས་ནས་ཡོད་ཕྱིར་རྐྱང་བ་རང་གནས་ཀྱི་ཁོངས་སུ་མ་བཞག་པ་ཡང་རྒྱུ་མཚན་ཡོད་པ་ཡིན་ལ་སྨུག་པོ་རྒྱས་བ་ནི་སྨུག་པོ་རང་གནས་ལ་བཀང་ནས་གཞན་གྱི་གནས་ཤ་པགས་དང་རྩ་ཚིགས་དོན་སྣོད་སོགས་ཀྱི་གནས་གང་རུང་ཕྱིན་ནས་སྨུག་པོ་ནད་སྟོབས་ཕྱོགས་གཞན་ནས་རྒྱས་བར་གྱུར་བ་ཡིན་ཏེ་དཔེར་ན་སྨུག་པོ་ནད་གཞི་དེ་ཉིད་ཡར་གྱི་མགོ་བོར་རྒྱས་ནས་སྨུག་པོ་ནད་ཀྱིས་མགོ་བོ་ཟིན་པ་ལྟ་བུ་གོ་དགོས་པ་དང་བྱེར་བ་ནི་སྨུག་པོ་ནད་ཡར་མགོ་ལ་བྱེར་ནས་བད་ཀན་དང་འཐབ་པ་ལྟ་བུ་ཡིན་ལ་བྱེར་རྒྱས་གཉིས་ནི་ནད་སྟོབས་རྫོགས་མ་རྫོགས་ནད་ཤུགས་རྒྱས་མ་རྒྱས་ཀྱི་ཁྱད་པར་ཡོད་ལ་འགྱིངས་ནི་དུས་ཡུན་ལོན་པ་དང་འདྲིལ་བ་ནི་སྨུག་པོ་ནད་སྐྲན་དུ་འདྲིལ་བ་ལྟ་བུ་ཡིན་པས་དེ་གཉིས་ཤེས་སླ་བའོ།།